Ғөмүмән, Республика халыҡ сәнғәте байрамдарында Мөхәмәдйән Ҡаҙаҡбаев йыраусы һәм сәсән булып киң танылыу яуланы. Уның башҡарыу сәнғәте халыҡ – ара кимәлдә өйрәнелә. Ул башҡорт халҡының йыр классикаһын яҡшы белеүе һәм башҡарыуы менән бергә Һаҡмарҙың түбәнге ағымы мөхитендә йәшәгән үҫәргәндәр ижад иткән рухи хазиналарҙы һәм шулай уҡ ҡанбабалар тәрбиәһе традицияларын һаҡлаусы ла. «Мәғри», «Силәбе», «Ғәзизәкәй», «Сәхипьямал», «Ҡаһарман кантон», «Ирмәк», «Ынйыу», «Вәхит», «Шафиҡ», «Кәмәлек», «Мәҙинәкәй», «Һыр» йырҙары, «Наполеон Бонапарт», «Муса Мортазин» кеүек уникаль марштар, бихисап мөнәжәттәр, боронғо китаптарҙы үҙ көйө менән көйләп уҡыу, Аҡмулла, Бабич, Туҡай әҫәрҙәрен улар йәшәгән дәүерҙәгесә, йәнле рәүештә башҡарыу өлгөләре беҙҙең көндәргә килеп етеүе менән беҙ Мөхәмәдйән ағайға бурыслыбыҙ. Ул халыҡтың иң боронғо, һирәк осраған йырҙарын күңелендә һаҡлаған киң билдәле йыраусы.